khistorydata/jeongjo-sjw-relations huggingface dataset:
정조 8년
徐有防。以禮曹言啓曰。卽接回還奏請使移文。則今番回咨文中。有衛諱字。迎接儀節。稟旨擧行云矣。前次咨文回來時。別無迎接儀節可據之例。而凡使行咨文。自承文院詣闕時。細仗鼓吹前導。本院官員陪進事。定式矣。今亦依此例。咨文到慕華館後。奉安龍亭。本曹堂郞各一員。陪進詣闕。何如。傳曰。允。
정조 8년
徐有防。以禮曹言啓曰。觀此黃海監司洪秉纘。以平山幼學趙重呂。爲其六代祖故進士趙麒祥之孝行學問請褒事上言。令本道査實狀啓。則論列邑報。尾陳己見。令該曹稟處矣。趙麒祥之忘身衛親。孝感敵虜。捐財建學。功被後人。誠亦一鄕之善士。十室之忠信。而事在久遠。雖有士林之流傳。言出私錄。旣非公家之文蹟。今於曠世之後。因其後裔之言。遽施褒尙之典。實非愼重之道。跡涉干恩。有難輕許。上言內辭緣。置之。何如。傳曰。允。
정조 8년
徐有防。以禮曹言啓曰。觀此黃海監司洪秉纘。以金川幼學李聖佐。爲其同郡人李大成孝行請褒事上言。令本道査實狀啓。則論列邑報。尾陳己見。令該曹稟處矣。李大成家有産業。行無表著。今此孝行一節。査問本邑。只其隣里若而人外。其餘一邑諸人。皆不問其孝名。則特以饒居之故。頗有賙窮之譽。而父病嘗糞之言。旣無表見之事。軍役請頉之說。至煩登聞之擧。事之猥屑。莫此爲甚。李聖佐等。內懷沾丐之私惠。外托士林之公議。名以士子。爲被常漢。肆然誣罔。駕前呼籲。罪著欺天。意在市恩。道臣査啓。雖云科治。此等之類。若不嚴懲。毋以戢奸民而社後弊。李聖佐。令道臣嚴形遠配。而至於李大成。苟有符同募送之跡。欲爲假托免役之計。則民習切惡。不可置之。亦令道臣。一體詳査。從重科罪。上言內辭緣。勿施。何如。傳曰。允。
정조 8년
趙興鎭。以訓鍊都監言啓曰。內入直各處禁火器械新備與修改者。別單書入。而成冊一件。修送兵曹之意。敢啓。傳曰。知道。
정조 8년
洪仁浩。以訓鍊都監言啓曰。依傳敎。禁府門外圍籬哨軍。半減排立之意。敢啓。傳曰。知道。
정조 8년
李祖承。以兵曹言啓曰。依傳敎。內入直禁軍廳所在禁火諸具。加數新備。竝與舊件修補者而備置直所。別單書入之意。敢啓。傳曰。知道。
정조 8년
趙興鎭。以兵曹言啓曰。五衛將金敬身。素患痰癖之症。當寒添劇。時月之內。無望供職。呈狀乞遞。實病旣如是。則宿衛輪番之任。不可久曠。改差。何如。傳曰。允。
정조 8년
洪仁浩。以兵曹言啓曰。依下敎。左邊捕盗廳兼從事官訓鍊院正尹範敍。右邊捕盗廳兼從事官訓鍊院副正許湛等。各決棍五度後。汰去之意。敢啓。傳曰。知道。
정조 8년
趙興鎭。以兵曹言啓曰。依下敎。左邊捕盗廳行首軍官鄭德壽。右邊捕盗廳行首軍官洪尙春等。各決棍十度後汰去之意。敢啓。傳曰。知道。
정조 8년
甲辰十月二十七日辰時。上御重熙堂。左承旨入侍時。行左承旨徐有防。左副承旨趙興鎭。記事官朴能源李崑秀尹行任。以次進伏訖。上曰。推案入之。賤臣承命出傳。上命書傳敎曰。今番捕廳事。萬萬駭然。麻田距京。不過百餘里。而再昨日午前發送捕校。今至三晝二夜。尙不捉來。此設廳以後。所未有之事。況右廳發送時刻。比左廳差早。捕校人數。亦云倍屣。竝與遲滯。形止亦不來報。若無訓局將校之探來。其間委折。亦末由聞知。以昨日催促捕校之路逢訓局將校。與之同歸。而該廳之稱以探來者。尤極無形。至於押來道路之捨近取遠。猶屬餘事。且以按問一事言之。左將徒仰右將之頤指。右將。惟看左將之口呿。了無各出意見。爭先盤覈之意。左將之闇昧。固可痛也。所謂右將。素稱剛核。而觀於近日擧行。無異俑人。究厥意思。誠莫曉也。國有一分紀綱。此等捕將。豈逭重勘。特以合坐方張。姑不處分。今日擧行。又或如昨。是故犯之故犯。該廳從事官發牌。以此意。爲先嚴飭分付。特敎合坐。從事官之入直外。無一人待令。已極無謂。況兼從事之屢次招致之下。終不待令。亦甚駭痛。兼從事官尹範敍許湛。令兵判決棍五度。竝與本職汰去出。使捕校該大將。必當査處。行首部將。亦令兵判。嚴棍汰去。從事官部將之代。卽爲擬入事。分付。上曰。右副承旨入侍。出榻敎李祖承進伏。上曰。提調入侍。徐有隣進伏。上命興鎭書傳敎曰。推案旣有草供先爲書入之命。則一番書入。動費數時推鞫進去承旨。從重推考。此後。星火修整以入。又命書傳敎曰。政官牌招開政。仍命退。諸臣以次退出。
정조 8년
甲辰十月二十七日巳時。上御重熙堂。軍士房承旨入侍時。左副承旨趙興鎭。假注書李敬五。記事官李崑秀尹行任。以次進伏訖。上命書傳敎曰。時囚竝保放後。草記。仍命退。承史以次退出。
정조 8년
甲辰十月二十七日午時。上御重熙堂。承旨入侍時。行左承旨徐有防。記事官朴能源車亨衢尹行任。以次進伏訖。上曰。推案斯速捧入事。注書出去。分付宣傳官。可也。賤臣出傳。還爲進伏。上曰。政望入之。賤臣承命捧入。上曰。金珠淵何不首擬於五衛將也。知入。可也。賤臣出問政官。回奏曰。頃日以珠淵。五衛將首擬。而未蒙天點故。今番亦不敢遽然首擬云矣。上曰。然則一番首擬而未蒙點。則其後永不檢擬乎。更爲知入。可也。賤臣出問。回奏曰。閔心爀新陞堂上故。今日檢擬。蓋出於輪回擬入之計矣。聖敎如此。第切惶恐云矣。上曰。兼春秋金鳳顯斯速入來之意。分付。可也。仍命退。諸臣以次退出。
정조 8년
甲辰十月二十七日未時。上御重熙堂。承旨入侍時。二直提學朴祐源。右副承旨李祖承。假注書李敬五。記事官李崑秀尹行任。以次進伏訖。上命書榻敎曰。知義禁徐浩修。同義禁李得臣。竝許遞。前望單子入之。待下批。先進去後謝恩。又下敎曰。以鄭昌順沈頤之頒布。使之斯速進參鞫坐。賤臣承命出傳。還入進伏。上又命書榻敎曰。同副承旨牌招。仍命退。諸臣以次退出。
정조 8년
甲辰十月二十七日申時。上御重熙堂。坐直承旨入侍時。右副承旨李祖承。假注書李敬五。記事官李崑秀尹行任。以次進伏訖。上曰。左承旨左副承旨入侍。賤臣承命出傳。行左承旨徐有防。左副承旨趙興鎭。承命進伏。祖承退出。上曰。兼春秋入侍。騎馬一匹立之事。分付。賤臣承命出傳。兼春秋金健修承命進伏。上謂健修曰。汝馳往金吾。以設鞫三日。尙未得端緖。寧有如許獄體。更加嚴訊。期於得情之意。傳于委官。可也。健修承命出。上命書傳敎曰。推鞫姑罷。承旨仍留。待明朝更爲設行。仍命退。承史以次退出。
정조 8년
傳于李致中曰。右副承旨入侍。
정조 8년
傳于洪仁浩曰。政官牌招開政
정조 8년
有政。吏批。行判書金鍾秀受由在外。參判宋載經未肅拜。參議黃昇源。右副承旨李祖承進。啓曰。判書金鍾秀受由在外。參判宋載經在外未肅拜。小臣獨政未安。何以爲之。敢稟。傳曰。只出緊任。以孟至大爲副修撰。李晩秀爲典牲主簿。司直金尙集今加嘉義。奏請副使副應敎李兢淵今加通政。奏請書狀官以上加資事。承傳。譯官洪命福崔宗老以上今加嘉善。譯官張潛尹春咸玄啓百。今加通政。以上加資事。承傳。
정조 8년
兵批。判書李在簡病。參判金文淳都監進。參議沈基泰病。參知權。同副承旨洪仁浩進。知事單李湛。副司果單金載璉。
정조 8년
兵曹。以申大謙爲摠戎中軍。
정조 8년
傳于徐有防曰。同副承旨。與三使臣入侍。
정조 8년
刑曹啓目粘。金元喆獄事回啓云云。令道臣。嚴査啓聞後稟處。何如。判付啓。依回啓施行事。分付爲良如敎。
정조 8년
刑曹啓目粘。安州殺獄罪人金晶一獄事云云。金命履依狀請照律嚴勘之意。分付道臣。何如。判付啓。依回啓施行事。分付爲良如敎。
정조 8년
刑曹啓目粘。平壤府殺獄罪人尹尙輝獄事云云。其子龍海。依狀請照律徵礪之意。分付道臣。何如。判付啓。依回啓施行爲良如敎。
정조 8년
刑曹啓目粘。擊錚罪人金兌光。依律嚴繩之意。分付道臣。何如。判付啓。依回啓施行爲良如敎。
정조 8년
刑曹啓目粘。吳德采田結爭訟回啓云云。全沒本事。粧撰爲說。至煩呼籲。萬萬無嚴。令道臣。依律重勘。何如。判付啓。依回啓施行爲良如敎。
정조 8년
刑曹啓目粘。金城縣殺獄罪人吉春蕃獄事云云。其妻安召史。令道臣。照律嚴處。何如。判付啓。傷處雖曰分明。下手決非用意兺除良。癃衰垂死之女人。一逢壯拳猛着。理宜卽地不起是去乙。猶能往來於數十步之地在。亦屬可疑之端。況旀。道伯結辭。亦有意見。此等疑案。寧失於猶輕。金城縣殺獄罪人吉春蕃。令道臣加刑。減死定配爲良如敎。
정조 8년
刑曹啓目粘。公山縣殺獄罪人尹光奭獄事云云。姑爲停刑。待光稷捉得爲白乎旀。莫重殺獄罪人之逃躱。今至幾年。尙不譏捕。五鎭營將。一倂從重推考。使之另加譏詗。期於跟捕嚴覈。更爲啓聞後稟處。何如。判付啓。各別詳査。從速狀聞事。分付爲良如敎。
정조 8년
洪仁浩。以弘文館言啓曰。本館下番。多日闕直。事甚未安。今日政。新除授玉堂。待下批。仍卽牌招入直。何如。傳曰。允。
정조 8년
趙興鎭。以兵曹言啓曰。訓鍊判官洪梜。身病危劇。時月之內。萬無起動供職之望。呈狀乞遞。實病旣如是。則不可等待其差復。改差。何如。傳曰。允。
정조 8년
李祖承。以義禁府鞫廳大臣意啓曰。鞫坐之曠日持久。誠爲可悶。之衡東彬揆明中。形狀不至低垂之類。今日加刑盤問。亦無不可。此則卿等商量爲之。可也事。命下矣。之衡則今日更難加刑之意。俄者議啓中。已爲陳達。東彬則朝者欲爲加刑施威。見之則傷處甚重。若又加刑。徑斃可慮故。請刑而不得擧行。揆明則前後供辭。別無違錯。諸囚訊覈。全憑其供。老孱之囚。連日加刑。恐失憑問之階梯。一體待明朝訊問。恐爲得宜。依傳敎。推鞫姑罷。臣等退去之意。敢啓。傳曰。知道。
정조 8년
大司憲蔡弘履。大司諫安聖彬。掌令李思祚姜垣。持平李祉永尹載命。獻納兪岳柱。校理李錫夏。正言沈鏗啓曰。請出置罪人鄭致達妻。亟令王府。決正典刑。以洩神人之憤。請勿故罪人德相。亟施孥籍之典。請故領議政金陽澤。追施削奪之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答曰。不允。
정조 8년
大司憲蔡弘履。大司諫安聖彬。掌令李思祚姜垣。持平李祉永尹載命。獻納兪岳柱。正言沈鏗啓曰。請彦衡養遂獻遂竝令王府。設鞫嚴問。還寢會遂絶島定配之命。仍令王府。設鞫得情。請遲晩後勿故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請亟令王府。夏賊之親屬奴傔。嚴加鞫問。妻孥之應坐者。倂依适雲例。夬施邦刑。答曰。不允。
정조 8년
大司憲蔡弘履。掌令李思祚姜垣。持平李祉永尹載命啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請新智島荐棘罪人瑩中。設鞫嚴問。夬施當律。請勿故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。新除授執義趙榮弼。時在京畿楊州地。請斯速乘馹上來事下諭。答曰。不允。下諭事。依啓。
정조 8년
大司諫安聖彬。獻納兪岳柱。正言沈鏗啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請勿故罪人國榮。亟施孥戮之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請甲山竄配罪人樂彬。亟令王府。設鞫嚴問。施以當律。請還寢煥程發配之命。仍令王府。竝囚煥九。嚴訊取服。各施當律。新除授司諫李身晦。時在全羅道全州地。請斯速乘馹上來事下諭。答曰。不允。下諭事。依啓。
정조 8년
校理李錫夏箚曰。伏以。元惡不誅。而亂逆踵生。王章不嚴。而變怪層出。臣卽伏見詣臺臺臣合辭簡通。始知今番揆賊事之根柢於鄭妻。窩窟於鄭妻。獄體嚴祕。雖不得其詳。而試以合辭中句語觀之。其曰。救貧議婚而誑誘之者。鄭妻也。其曰。凶言罔測而煽動之者。鄭妻也。夫以鄭妻之千罪萬惡。巨魁大慝。而尙今假息於覆載之間。偃處於郊畿之內者。已是前古所未有之事。而誑脅亂民。和應凶說。致有今日揆賊之變。臣民之憤。尤倍於前日。天討之典。宜急於晷刻。噫。從前合辭之請。不卽蒙允。則此乃揆賊之所由生也。在今誅殛之章。若或少稽。則安知揆賊之不踵出也。此不待愚臣之煩陳。想必有穆然而深思者。而臣之所憂慮者。不但在是。凶圖之糾結。旣入於推覈逮捕之旁午。自不無騷屑。則抑恐窮寇之反噬。駭機之竊發。將至不可測之境。思之及此。寧不懍然。臣纔參合啓。而憂憤之極。又此箚籲。伏願亟降明命。快正典刑。以杜患害之源。以洩神人之憤焉。至於目下鞫事本末。旣未得聞知。而其交通逆魁譸張凶言之極惡大罪。亦可因合辭而推知。爲今之計。惟在於詳究其情節。痛破其根因。快伸王法。永絶亂本。亦願嚴飭王府。罪囚之方入鞫庭者。一一刑訊。節節鉤覈。使治逆之法。得無疎虞之歎焉。取進止。答曰。省箚具悉。當待結末下敎矣。
정조 8년
甲辰十月二十八日辰時。上御重熙堂。軍士房承旨入侍時。左副承旨趙興鎭。原任直閣徐龍輔鄭東浚。記事官朴能源李崑秀尹行任。以次進伏訖。上曰。左承旨右承旨入侍。出榻敎徐有防李在學進伏。上曰。注書出去。推案入之。可也。賤臣承命捧入。上覽訖。謂在學曰。獄事極虛謊。終未得眞箇端緖。承旨更卽進去。以善爲推問。期於得情之意。傳于委官。可也。在學承命先退。上曰。勅行時。沿路支供節目。曾使館伴。使謄出一通。注書出去持入。可也。賤臣承命出問。回奏曰。已使司謁入之云矣。上命退。諸臣以次退出。
정조 8년
甲辰十月二十八日午時。上御重熙堂。右副承旨入侍時。右副承旨李祖承。假注書李敬五。記事官金鳳顯尹行任。以次進伏訖。上曰。三使臣留待。出榻敎又命書玉堂箚批。仍命退。承史以次退出。
정조 8년
甲辰十月二十八日未時。上御誠正閣。同副承旨與三使臣入侍時。奏請正使金熤。副使金尙集。書狀官李兢淵。同副承旨洪仁浩。假注書李敬五。記事官李崑秀尹行任。以次進伏訖。熤進前曰。臣入我境後。伏承聖體萬安。下情已極喜幸。而逖違耿光。幾近四朔。其間凡節。更復若何。上曰。一樣矣。熤曰。王大妃殿氣候。何如。上曰。一樣矣。熤曰。惠慶宮氣候。何如。上曰。一樣矣。熤曰。世子宮。知思行步。想益將就。凡節近復。何如。上曰。連爲好在矣。仍命副使以下進前。上曰。朝家大事順成。卿等好爲往返。誠甚喜幸。莫非卿等善周旋之致矣。熤曰。皇帝姑未還京故。往復之際。慮或遲滯矣。禮部草記。卽爲啓下。無前慶禮。不勞順成。莫非王靈攸曁。亦可見世子宮福祿之無疆矣。上曰。雖以日候言之。自七月初吉。始得快霽。其間連日和暢。事事順成。其喜曷極。熤曰。陳賀日。日氣。在彼地。亦甚明朗。臣雖未得參嵩呼之班。下懷歡忭。繼之以耿結矣。上曰。今番何不見送卿等乎。熤曰。臣等之行。所重在焉。勢難遲滯故。似是竣事卽還之意矣。上曰。皇帝何日還京。勅行何無消息乎。熤曰。還京早晩。未能的知。勅行則望間當發云。而姑無消息。未知其委折矣。上曰。譯官召入。可也。李湛金成九張淹玄啓楨等。承命進伏。上曰。爾等之爲勞。亦云不少矣。今番大事。何以順成乎。湛奏曰。自禮部。直爲草記啓下後。成給文書。亦無遲滯故。不勞而順成矣。上曰。古亦有如此速成之時否。湛曰。在前或有延至八九十日之時矣。今番則幸於數十日之內。竣事而還矣。上曰。勅奇何至今無之乎。湛曰。望間。似當騎馬云。而不敢的知矣。牌文則騎馬後數十日當出來。要不出晦初間矣。上謂熤曰。卿等萬里行役。顔貌無減。誠爲多幸矣。熤曰。臣等入京後。善食善寢。別無所痛。莫非聖念攸曁矣。上曰。李判府事一行好去否。熤曰。筋力凡百。見益强壯。顯有歡欣之色。謂臣曰。陛辭之日。自上軫念鄭重。無事到此。筵席若蒙下詢。願以此狀。陳達云矣。臣等留館時。自禮部。來問世子宮諱字。字音與字義故。字音則言之。字義則以未詳之意。答之。彼輩以爲。皇帝若問之。則將何以爲答云矣。上曰。風土人物所見。果何如。熤曰。上國觀風。在於禮樂衣冠。而今則無觀風之所。遼野廣漠。來去悤悤。山氣水勢。無以領略。宮闕城郭。見甚宏麗。而此卽皇明制度也。至於人心俗習。雖未詳知。而大體無足稱道。年事則大登。民無疾苦之色。而軍卒尤便矣。田稅則比卄一之稅。反有輕焉。王稅之後。更無侵漁之政矣。紀綱則十餘年前。守門將卒。盛灰於器。不敢唾地云。今則未見其器。紀綱之不如前日。亦可推知矣。上曰。今番論賞譯官中。誰某當之。而誰爲最勞乎。熤曰。以勞言之。兩通使一般。而臨事之際。煞有優劣。無論首譯任譯。何勞之有。而旣行賞典。則首譯爲第一。其次則通事矣。上曰。取考前例。譯官陞資者。癸未年爲三人。丁巳年爲五人。今番堂上譯官及上通事只二人。當爲施賞乎。熤曰。姑未及考例。而象譯輩加資。或有不願者云矣。上曰。上通事亦不願陞資乎。熤曰。自上。固當按例處分。渠輩之願與不願。恐不必計較矣。上曰。洪命福之效勞。與首譯一般乎。熤曰。然矣。上曰。使行勅行。首尾相續。西路貽弊。想亦不少矣。熤曰。聖敎誠至當矣。雖以支勅凡節言之。或以過濫而棄之。或以不足而改之。其間浮費。誠甚不些。且彼之廝隷。皆服綺繡。則鋪陳之用紋錦。不足以入彼之眼。食前方丈。曾不下箸。則宴需之油密果。不足以悅彼之口。今此勅行。異於他使。在朝家飾喜稱慶之道。其所接待之方。固當盡吾之誠意。恐不宜過於濫觴矣。上曰。所奏誠好矣。仍命書傳敎曰。陳奏兼奏請正使。議政府右議政金熤。鞍具馬一匹。面給。奴婢四口。田十五結。賜給。副使。行副司直金尙集加資。奴婢三口。田十結。賜給。書狀官。弘文館副應敎李兢淵加資。奴婢二口。田七結。賜給。首譯崇祿李湛。奴婢中一口。田三結。依例賜給。加資則資窮。以熟馬代給。堂上譯官。折衝洪命福加資。奴婢中。一口。田三結。賜給。折衝尹得運。纔以先來。加資奴婢及田。依洪命福例。賜給。折衝崔宗老。漢學上通事張潛。淸學上通事尹春咸加資。差備譯官張湜玄啓禎金重鈺金成九張淹。各兒馬一匹。賜給。其中玄啓百。善解淸語。每當赴燕之時。凡有言語酬應之事。此人輒皆擔當效力云。且今勅行當前。宜置通事之列。亦爲加資。御醫李周憲。正使軍官前府使安翼濟。前宣傳官元永胄。各兒馬一匹。賜給。前內禁將具埉。纔以先來。加資勿論。前侍直金載璉。以赴燕之故。獨漏冊禮日賞典。況今番封冊順成。莫非使臣效誠之力。恩賞宜及子弟陞六。副使軍官前僉使朴緯漢。折衝金應錫。各兒馬一匹。賜給。閑良金厚鎭。纔以先來。加資勿論。書狀官打角。前主夫崔尙圭。兒馬一匹。賜給。醫員崔宗益。畫員韓宗一。寫字官朴履孝金樂瑞。各上弦弓一張。賜給。邦慶無前。封典順成。賞典下批。豈可踰日。今日政加資下批。田土王牌。亦爲今日安寶。因今番賞典。取考謄錄。方欲下敎矣。續見本院謄錄。亦有所載。首譯李湛。積有功勞。卽亦故首譯李樞之孫云。樞之所已蒙於丁巳奏請時賞典者。今豈可慳惜。李湛。令該曹永付知事。加設啓下。又下敎曰。卿則姑勿參鞫坐。好矣。熤曰。今番推鞫。昨始見朝紙而知之。世道人心。罔有紀極。逆變層生。無歲無之。至於夏賊事。此實往牒所未聞之變怪。千剮萬戮。猶屬歇後。以劇賊之父。官秩自如。凶逆之子姪。不爲連坐。古今天下。寧有是理。凶如此賊。逆如此賊。則應施之律。固宜加等。陽澤之追律。子姪之連坐。亟下兪音。區區之望也。上曰。伊日。卽七月二十八日。日亦不忘。自有天地以來。所未有之變怪。此是彞倫之所關係。初不窮覈其徒黨。語及此事。不欲更提故。陽澤斗恒事。念不暇及矣。天經人理。到此掃地。更何言哉。熤曰。上天至仁。胡然生此逆種。以勞我聖心乎。臣不能無憾於仁天矣。雖以向來龜柱處分言之。此豈蒙宥之賊乎。聖意雖出於仰慰慈聖。而罪關宗社。尙今假息。已是失刑之大者。旣允臺請。旋收拿命。自島而陸。止於善地。將使中外。得以窺聖意之淺深。夫以我殿下高明之聖學。豈可捨經而取權乎。何況治逆之律。不宜以私意。參錯於其間。今若果難於正法。毋寧還配舊島。少伸公議矣。刑政失當。亂逆相續。世道之憂。茫無涯畔。若以臣言。爲不可用。則亟置失言之科。如可採納。則特賜允從。區區之望也。上曰。卿言過矣。熤曰。臣之所陳。固非上下相持之事。而聖敎至此。不勝抑塞之至。且臣之此職。便同已遞。而帶銜出疆。已乖廉防。向上一疏。未蒙允許。及入我境。伏見備忘。茫然失圖。而猶有庶幾垂諒之望矣。路聞與臣同情勢之僚相。皆蒙恩遞。而臣獨未解見職。依舊冒沒。俄者赴闕。實無對人之顔。特許一施之澤。千萬至祝矣。上曰。卿之情勢。果與領左相無異乎。熤曰。實無間然。臣雖欲貪戀祿位。冒據不去。不可得矣。若蒙恩敎。則死猶生年矣。上曰。獨使卿行公。雖非禮使之意。而還京之初。卽遞大僚。果無如何之嫌乎。熤曰。臣之處義。與僚相一般。雖在路陳情而見許。猶可爲禮使。然臣安敢望禮使之恩。而聖上旣諒必遞之義。而卽賜許副。則此實爲禮使之道而不世之恩矣。上曰。卿懇旣如此。從當勉副矣。熤曰。伏承聖敎。惶感無地。而當此訊囚之日。臣何敢以行役之勞爲解。而未解此任之前。勢難登筵矣。上曰。今番獄情。實爲怪駭。凶徒之詬罵。罔有紀極。何以則此世道少底平定乎。熤曰。世變胡至此極。虞憂之懷。無以仰達矣。上命三使臣先退。命書傳敎曰。推鞫姑罷。仍命退。承史以次退出。
정조 8년
甲辰十月二十八日酉時。上御重熙堂。左承旨入侍時。行左承旨徐有防。記事官朴能源李崑秀尹行任。以次進伏訖。上曰。湖中罪人。無發捕之令。而捕將徑先發捕。遣可信將校。星火馳去。使之斯速撤去。可也。仍下敎曰。左右捕將。予當處分。爲先記過待令。更爲下敎曰。記過姑爲安徐。兩捕將退去。勿復如是。可也。以禁衛營習陣單子。命書傳敎曰。日寒如此。停止。仍命退。諸臣以次退出。
정조 8년
行都承旨李致中坐。行左承旨徐有防坐。行右承旨李在學坐。左副承旨李祖承坐直。右副承旨洪仁浩坐直。同副承旨李兢淵坐。注書朴能源仕一員未差。假注書李敬五仕直。事變假注書金孝建仕。
정조 8년
傳于李祖承曰。同副承旨馳詣宗廟景慕宮。奉審摘奸以來。
정조 8년
承旨前望單子入之。李兢淵落點。
정조 8년
傳于李致中曰。新除授承旨。牌招察任。
정조 8년
傳于洪仁浩曰。推鞫進去承旨。與委官入侍。
정조 8년
以軍器寺進上甲冑造成時監董提調別單。傳于李祖承曰。內下豹皮一令。賜給。
정조 8년
以軍器寺進上甲冑造成時監造官別單。傳于李祖承曰。陞敍。
정조 8년
以軍器寺進上甲冑造成時員役工匠等別單。傳于李祖承曰。令本寺。考例施賞。
정조 8년
洪仁浩。以義禁府言啓曰。旣問委官罪人鄭達源。迷劣忒甚。別無更問者。放送事。命下矣。罪人鄭達源依傳敎放送之意。敢啓。傳曰。知道。
정조 8년
李在學。以左右捕盗廳言啓曰。本廳在囚罪人鄭達五。依下敎放送之意。敢啓。傳曰。知道。
정조 8년
大司憲蔡弘履。大司諫安聖彬。執義趙榮弼。掌令李思祚姜垣。持平李祉永尹載命。獻納兪岳柱。校理李錫夏。正言沈鏗愼師稷啓曰。請出置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請故領議政金陽澤。追施削奪之典。請還寢黑山島圍籬安置罪人龜柱羅州牧定配之命。仍令王府。設鞫嚴問。夬正王法。
정조 8년
大司憲蔡弘履。大司諫安聖彬。執義趙榮弼。掌令李思祚姜垣。持平李祉永尹載命。獻納兪岳柱。正言沈鏗愼師稷啓曰。請彦衡養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請亟令王府。夏賊之親屬奴傔。嚴加鞫問。妻孥之應坐者。倂依适雲例。夬施邦刑。答曰。不允。
정조 8년
執義趙榮弼啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請新智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。答曰。不允。
정조 8년
正言愼師稷啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥戮之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請甲山府竄配罪人樂彬。亟令王府。設鞫嚴問。施以當律。請還寢煥程發配之命。仍令王府。竝囚煥九。嚴訊取服。各施當律。答曰。不允。
정조 8년
甲辰十月二十九日未時。上御重熙堂。左承旨入侍時。行左承旨徐有防。假注書朴能源。記事官李崑秀尹行任。以次進伏訖。上曰。廳注書入侍。假注書李敬五。承命進伏。能源退出。上曰。宣傳官申暹李永秀使之待令。賤臣承命出傳。以來待之意。仰達。上曰。使申暹推案去來。李永秀來往捕廳罪人供辭。勿爲遲滯事。申飭。可也。賤臣承命出傳。上命書傳敎曰。左副承旨許遞。仍命退。承史以次退出。
정조 8년
甲辰十月二十九日酉時。上御重熙堂。右承旨與委官入侍時。委官。領議政徐命善。行右承旨李在學。假注書李敬五。記事官金鳳顯尹行任。以次進伏訖。命善進前曰。日間聖體。若何。上曰。一樣矣。又下敎曰。獄情尙未得端緖乎。命善曰。連日盤問。一向抵賴。誠不勝悶然矣。上曰。治獄之道。貴乎平反詳密。一邊施威。一邊誘說。漸次究詰。務採隱情。今若專事嚴訊。或至徑斃。則是豈成說乎。命善曰。聖敎誠至當矣。上曰。推案入之。賤臣承命持入。上命書傳敎曰。旣問委官。罪人鄭達源迷劣特甚。別無更問者。放送事。分付。上曰。捕廳罪人鄭達五放送。出榻敎又命書傳敎曰。推鞫姑罷。待下敎爲之。仍命退。諸臣以次退出。
정조 8년
行都承旨李致中坐。行左承旨徐有防坐。行右承旨李在學坐。左副承旨李祖承坐直。右副承旨洪仁浩坐。同副承旨李兢淵坐直。注書朴能源仕直一員未差。假注書李敬五仕。事變假注書金商雨仕。
정조 8년
傳于李在學曰。同副承旨與輪對官入侍。
정조 8년
傳于李兢淵曰。坐直承旨入侍。
정조 8년
洪仁浩。以訓鍊都監言啓曰。今此別置次。禁火器械新備數爻。別單書入之意。敢啓。傳曰。知道。旣命三營爲之。本營外不爲造納。似是該房不能分明分付之致。禁衛營。依此數造納。御營廳。闕內無入直軍之故。本無造置之處。比禁營。倍數造入事。分付。可也。
정조 8년
甲辰十一月初一日巳時。上御誠正閣。輪對官入侍時。同副承旨李兢淵。假注書李敬五。記注官金健修。記事官尹行任。敦寧判官李萬運。戶曹正郞具膺。禮曹佐郞韓永運。兵曹正郞鄭福煥。刑曹正郞朴龍煥。工曹正郞李爗。漢城主簿李廷仁。都摠都事金樂祐。成均典籍柳文養。以次進伏訖。上曰。輪對官進前。萬運等以次進前。奏職姓名訖。上問職掌。萬運曰。掌譜冊矣。永運曰。掌祀典矣。龍煥曰。掌檢驗矣。爗曰。掌營造矣。樂祐曰。掌通化宣仁門開閉矣。文養曰。掌經籍矣。上謂廷仁曰。向日安樂峴鋪石之請。果出於爾之所見乎。對曰。臣曾以永祐園參奉。敢陳愚見矣。上曰。悉陳其所見。可也。廷仁曰。安樂峴係是陵寢過來處。峴路沙汰之患。種種治途之時。必取土於山瘠。不無山脈鑿傷之慮。此乃地家之所大忌。故敢有所云云矣。上曰。承旨之此時陞資。誠不偶然矣。今行有何可觀乎。兢淵曰。不過往來時所見而已。留館後不得出館門矣。上曰。何故不出。兢淵曰。今番之行。所重在焉。不得請之前。閑漫出入。事涉未安。故不得遊覽矣。仍命退。諸臣以次退出。
정조 8년
甲辰十一月初一日申時。上御重熙堂。左副承旨入侍時。左副承旨李祖承。假注書李敬五。記事官李崑秀尹行任。以次進伏訖。上曰。推案入之。賤臣承命持入。上命書禁府草記批旨。又下敎曰。本府入直及當直都事。問名以入。賤臣承命出問還奏曰。本府則洪龍運。當直則兪漢絅云矣。上曰。推案去來毋或遲滯事。申飭宣傳官。可也。仍命退。承史以次退出。
정조 8년
行都承旨李致中坐。行左承旨徐有防坐。行右承旨李在學坐。左副承旨李祖承坐直。右副承旨洪仁浩坐直。同副承旨李兢淵坐。注書朴能源仕一員未差。假注書李敬五仕直。事變假注書金孝健仕。
정조 8년
李兢淵啓曰。諸道査啓之過限不爲擧行處。該房察推事。曾有下敎矣。慶尙道柒谷李龍泰山訟上言査啓。八月行關。今至七十日之限。尙不修啓。事甚未安。該道道臣。推考警責。何如。傳曰。允。
정조 8년
洪仁浩啓曰。卽伏見前北兵使申大謙白皮上納狀啓。則去九月十五日封啓。而今始到院。事之稽緩。莫此爲甚。推考警責。何如。傳曰。允。
정조 8년
右副承旨洪仁浩啓曰。合辭方張之時。兩司無詣臺之員。事甚未安。除在外外。呈告人員。竝卽牌招。何如。傳曰。允。
정조 8년
以校理安策。修撰李東稷。副修撰尹序東牌不進傳旨。傳于洪仁浩曰。勿施。更爲牌招。
정조 8년
傳于李兢淵曰。兼司書前望單子入之。
정조 8년
兼司書前望單子入之。尹㬦落點。
정조 8년
有政。吏批。判書金鍾秀受由在外。參判宋載經在外未肅拜。參議黃昇源進。右副承旨洪仁浩進。啓曰。判書金鍾秀受由在外。參判宋載經在外未肅拜。小臣獨政未安。何以爲之。敢稟。傳曰。只出緊任。以安策爲校理。李鼎運爲副校理。李東稷爲修撰。尹序東爲副修撰。李延伋爲副校理。姜爲修撰。沈樂洙爲副修撰。
정조 8년
兵批。判書李在簡病不進。參判金文淳都監進。參議沈基泰病不進。參知權進。承旨李兢淵進。判府事單金熤。副司直趙興鎭。
정조 8년
兵曹口傳政事。副司果李翼晉。
정조 8년
洪仁浩啓曰。咸鏡監司狀啓。十月令薦新生文魚生大口魚及朔膳物種中。生文魚生大口魚。目今日氣。尙此過煖。莫重進上。月令幾盡。尙未封進。惶恐待罪事。傳曰。勿待罪事。回諭。
정조 8년
洪仁浩啓曰。平安兵使狀啓。本營軍器修補時。監董人李德濡。泛稱閑良。致有該曹草記論罪之擧。惶恐待罪事。傳曰。勿待罪事。回諭。
정조 8년
李致中李在學李祖承洪仁浩李兢淵啓曰。伏以。至月之雷。古人不以爲災。昨夜之聲。雲臺亦無所報。廼殿下惕然警畏於疑似之際。半夜丙枕。十行渙發。特減常供之膳。繼有求助之敎。敬天之誠。弭災之意。逈出尋常。靡不用極。噫。遇災而修省。尙有消弭之道。匪災而恐懼。尤屬轉移之機。殿下所以寅畏。旣與遇災而無間。臣等所以申告。敢謂匪災而或忽乎。傅會之說。雖非今日所宜。而憂愛之忱。自有平時之蘊試。以目下第一義言之。元惡巨魁。卽是覆載之所難容。神人之所共誅。而或偃息近郊。或移置平陸。亂賊無所懲畏。人心轉益陷溺。萬古所無之逆。出於世臣。而倫綱斁壞。一種不逞之圖。及於鄕曲。而詿誤滋甚。窩窟未破。枝葉層生。不知何樣禍機。伏在何處。而上下玩愒。了無大警動大奮發之意。古所謂無災之災。甚於有災者。正指此也。至若惠政雖洽。而群黎之困瘁如前。飭敎徒勤。而百隷之怠慢愈甚。好緇之誠。非不切矣。而旌招之列。尙無于于之望。轉環之量。非不恢矣。而臺閣之上。未聞諤諤之風。凡此數事。何莫非憂治慮明之端。而惟是天討之亟行。王章之夬伸。實爲今日之急先務。則以殿下審幾之誠。體乾之念。何不淵然深思。廓然明斷。以爲仰答天心。俯循群情之道乎。臣等職忝近密。誠切芹曝。敢將蕪拙之語。仰塵淸燕之覽。惟聖明垂察焉。惶恐敢啓。答曰。陳勉切實。當留意矣。
정조 8년
洪仁浩。以弘文館言啓曰。本館下番。多日闕直。事甚未安。今日政新除授玉堂。待下批仍卽牌招入直。何如。傳曰。允。
정조 8년
洪仁浩。以禮曹言啓曰。觀此全羅監司趙時偉。以興德進士金澳。爲其七代祖鍊玉戰亡。鍊玉妻梁氏節死。鍊玉子命彦殉孝。請褒事上言。令本道査實狀啓。則論列邑報。附陳己見。請令該曹覆啓稟處矣。鍊玉之抗義捐命。梁氏之夫死從死。命彦之忘身殉母。忠孝兼全。節義俱備。一門三綱。千古罕聞。章甫之狀單。非不可信。墓道文字。亦足可徵。而但其久遠之事蹟。旣無公家之信筆。只憑私錄之傳述。遽請褒賞之重典。終欠難愼。不可輕許。道啓尾陳。誠有意見。當初上言內辭緣。今姑置之。何如。傳曰。允。
정조 8년
洪仁浩。以禮曹言啓曰。觀此平安監司鄭民始。以安山幼學安洪。爲其先祖故牧使穎男殉節請褒事上言。査實狀啓。則取考本邑邑誌及先生案。論列狀聞矣。安穎男。當丙子虜亂之時。居直路要衝之地。倡率隣邑之倅。同入凌漢之城。可見其志在敵愾。義決殉國。而及其虜兵攻圍。終致衆寡不敵。軍敗城陷。功雖不成。仗義伏劍。視死如歸。其爲忠烈。無愧古人。事在邑誌。亦可徵信。則同時從死之諸人。旣蒙褒賞。而今此主將之獨漏。實爲闕典。其在樹風勵世之道。不可以事在久遠而置之。宜有褒賞之道。合施旌閭之典。而事係恩賞。臣曹不敢擅便。上裁。何如。傳曰。依草記施行。可也。
정조 8년
洪仁浩。以延接都監言啓曰。本都監郞廳工曹正郞沈喜永外任代。長興庫主簿林元浩差下。使之察任。何如。傳曰。允。
정조 8년
李兢淵。以戶曹言啓曰。因傳敎濟州人十三人。各米一斗。依例上下之意。敢啓。傳曰。知道。
정조 8년
李兢淵。以賑恤廳言啓曰。依下敎。濟州貢果領來人十三名處。回糧米各二斗襦衣一領式題給之意。敢啓。傳曰。知道。
정조 8년
洪仁浩。以吏批言啓曰。右議政金熤勉副事。命下矣。當爲置處。而領敦寧一窠。他大臣今方見帶。時無相當窠。依例送西之意。敢啓。傳曰。知道。
정조 8년
洪仁浩。以兵批言啓曰。右議政金熤。勉副送西事。命下矣。當爲隨品置處。而領中樞一窠。判中樞二窠。他大臣今方見帶。依例加設判中樞。下批之意。敢啓。傳曰。知道。
정조 8년
備邊司啓目粘。訓鍊大將具善復上疏回啓云。能磨兒賓廳講。毋如前日之循例擧行事。成節目另爲嚴飭。何如。判府啓。能磨兒則以兵學指南應講。賓廳日次則以三鑑應講。孟朔則以七書應講。講書各異。若於孟朔講。考較能磨兒及賓廳講之勤慢。似是行不得之事。試官如何論勘。節目如何成出是乙喩。更良出意見論理稟處爲良如敎。
정조 8년
右議政金熤箚曰。伏以。寶曆重光。景祿洊臻。貳極定位。而邦命彌隆。五冊揚徽。而聖孝增光。慶溢帀域。歡均含生。臣於是時。跡滯殊庭。未伸先覩之願。只自北拱雲天。倍切蹈舞之忱。況臣猥承重命。幸賴王靈。使事亟竣。邦禮載完。在臣衷情。曷勝抃歡。仍伏念。臣於見任。是豈容尙此仍帶者哉。請譴之日。不免因事復出。銜命之路。未遑連章屢瀆。夤緣遷就。以至于今。惶阨悶蹙。日甚一日。昨登前席。威顔孔邇。逖違之戀。何幸少紓。而必辭之懇。亦復申暴。天語丁寧。曲察微諒。遞解之音。庶冀卽下。而退竢數宿。恩命尙遲。臣大失所圖。益復靡措。噫。人臣之藉手事君者。義理已耳。無是則鄙夫也。尸素而淟涊苟蹲。僨誤而冒昧不去。則已失自處之義。更何所藉手而事君也哉。況又秉執義理之論。終不得其言。而猶且懷戀祿位。依舊晏然。則不特失其義而已。是誠向所謂鄙夫之無恥者也。臣雖無似。汙不至此。則當遞之義。較然明甚。噫。有逆必討。義理之不容已者。不得言而去。亦義理之所固然也。臣居輔相之職。秉懲討之義。輿情所同。卿宰合辭。而誠未能格上。言不能得請。臣於此。旣未伸所執之義。又不思自靖之道。反與合辭之卿宰。同罪異罰。而却自幸其倖逭。捱過時月。靦然於位著之間。則廉義壞喪。去就猖狂。眞箇是不識人間羞恥事者。嗚呼。亂逆未祛。則人不得爲人。而臣不能積誠而致討。義理不明。則國無以爲國。而臣不能竭力而挽回。終至於載籍所無之劇逆。又出於朝紳之上。而臣不能先事逆折。致令滔天之變。至於此極。痛骨腐心。忽欲無生。苟求其故。罪在輔相。居臣之職。有臣之罪。而不被當勘之律者。寧有是耶。臣聞君子愛人以德。聖君使臣以禮。是故周王之制。七十致政。而有不致者。許令論斥。是豈恝然於其臣之便訣而促其去也。誠而養廉恥重名義。無使其臣。僇辱其身名者。乃爲眷遇之實惠故耳。臣之目下當遞之義。比之年至乞休者。不啻爲緊一緊矣。而不諒披瀝之懇。尙靳遞己之恩。一日二日。轉益窮隘。臣固不肖無狀。無足囿於禮使之內。而亦不能無憾於天地生物之仁也。況臣與僚相。情地旣同。處義無異。則褫鞶之恩。宜在一視。而日前許解之命。及於僚相。而臣不與焉。只以臣不在朝。不得與之同聲齊籲耳。僚相旣遞。則臣亦是已遞之身也。尤不可一刻冒據也決矣。玆敢更瀝心腔。仰煩崇嚴。伏乞聖明。察臣之罪不可逭。諒臣之情不容已。卽遞臣議政之銜。使臣無至於失其處義。與鄙夫同歸。則實臣之死日生年也。臣將上箚乞解之際。伏見夜下傳敎。以雷電之異。有責己求助之旨。十行辭敎。藹然懇至。臣於此。益不勝萬萬惶蹙。以臣無似。久竊匪據。未副承佐之責。徒貽宵旰之憂者。已是召災之一端。而況又有罪而未勘。宜去而尙留。半歲虛縻。百度俱病。以至世道日下。治象日非。人事之失。已自如此。則仁天之警。理所必至。臣不可暫居見職。卽此而益決矣。惟願卽賜斥退。以爲消弭之策焉。且臣於濫賞之下。亦有所不敢自安者。日昨筵席。略陳微懇。而便蕃寵錫。及於罔功。實有欠於朝家愼賞之道。不但臣私分之惶恧而已。竝與八月所下錫馬之命。而亟許收還。則臣不勝大幸。取進止。答曰。省箚具悉卿懇。前領相前左相。皆因引義許副。卿以同一情地。獨未遞免。卿之辭巽。予亦不以爲過。以是日前筵席。已示從近體諒之意。今又一向强迫。反欠尊禮之義。卿所帶相職。今姑勉副。附陳賞典收還之請。不允。卿須安心領受。仍傳于李兢淵曰。此批答。遣史官傳諭于右議政。
정조 8년
左議政洪樂性箚曰。伏以。雨雪交下。雷電竝作。聲雖不至於轟轟。光雖不至於燁燁。其爲時氣失節。陰陽不和。而上天所以警惕我殿下者則一也。殿下所以寅畏修省。懋求消弛之方。仰答仁愛之念者。豈以其微且少而忽之也哉。卽伏見傳敎下者。對天之誠。責躬之意。藹於十行之間。至有減膳求助之敎。臣實欽仰攢頌之至。伏惟睿學聖德。卓越百王。仁民勤政。超邁千古。有足以致百祥消千災。而今乃如是者。只緣臣之奊詬庸陋。濫叨中書之任。義不當出。而不能堅守。終壞廉防。重貽譏笑。旣出之後。又不能對揚明命。承佐重務。庶績不熙。治化不成之致也。有相如此。而雖不欲召災異。其可得乎。伏願亟賜斥退。以答天譴焉。抑臣竊有區區愚忱。玆敢尾陳。惟聖明垂察焉。雷電者。天地之怒象也。乃發於窮冬之節者。豈無其由也。臣素昧於洪範五行之理。不敢傅會臆說。而竊恐近日刑政之失當。不無召致厥災之慮。殿下慈仁太過。好生之德。必欲施於窮凶之賊。極惡之逆。鄭妻之千罪萬惡。豈可晷刻容貸於覆載之間。而殿下公不勝私。恩反掩義。至使假息畿坰。其所潛圖凶謀。釀成危禍之狀。已發於目下鞫獄。而殿下猶不允許三司之請。以洩神人之憤。國家之失刑。豈有大於此者。而安得不召致天災乎。雷電之必發於今日者。上天之告。無異耳提而面命矣。且以龜柱之元惡大憝。而出置陸地。他日之醞釀禍機。又安知不如今日之鄭妻乎。由是而義理晦塞。民彝斁絶。亘萬古所無之逆。纔出於世臣之家。曾未數月。絶悖叵測之變。又起於今日。此莫非懲討玩惕。而窩窟未破。治逆寬緩。而鋤除不行之致。思之及此。不覺懍然心寒。繞壁而不能寐也。伏願殿下。赫然奮發。廓揮乾斷。亟行天討。以副皇天警告之意。以答群下沬飮之請焉。噫。聖明在上。治敎方隆。求言之敎。來諫之道。靡不用極。而媕婀之習。轉成痼疾。讜直之風。日益掃地。衮闕之補。尙無可望。官師之規。竝亦無聞。言路之塞如此。而能成治道者。臣未之聞。此誠臣僚不誠之罪也。有君無臣。正爲今日道。而在殿下躬率之道。益懋求諫之誠。益恢納諫之量。含默者必明示黜斥。鯁直者必顯加寵擢。則習俗丕變。讜言直論。日滿公車。人皆可以爲汲魏。而公議行而義理明。亂逆懼而隄防嚴。世道自底於和平。治象日隆於肸蠁。災沴可消。祥瑞可致矣。伏願聖明。留神懋哉焉。取進止。答曰。省箚具悉卿懇。俄因首揆批。略已及之。際見卿箚。陳勉切至。另欲體念。以爲修省之資。卿之自引。無已過乎。勿辭。卽起視事。仍傳于李兢淵曰。此批答。遣史官傳諭于左議政。
정조 8년
領議政徐命善箚曰。伏以。燁燁之光。殷殷之聲。乍發於一陽之月。而子夜之來復未屆。丙枕之警懼方切。特減常膳。庸寓自責之意。旁招讜言。懋盡求助之道。甚盛擧也。臣未知三司之地。有何對揚之嘉謨。而儻殿下常存此心。愈久靡懈。則所以格天而消災者。又豈可他求哉。若臣之隱憂而深慮者則有之。規模未立而時象有泮渙之嘆。恬嬉成習而國事無擔着之人。紀綱非不淬勵而小大之蔑法依舊。廳納非不恢弘。而喑啞之難醫轉甚。凡係可虞之端。潛滋不言之中。而此猶屬於薄物細故。方今亂逆之窩窟自在。凶徒之孽芽相續。懲討漸歸於寬緩。義理漸就於晦塞。駸駸然將至於莫可收拾之境。雖以目下鞫情論之。本事究竟之前。臣雖不敢索言。而人心之狂惑。陰謀之糾結。苟求其由。豈無所以。鋤草當斷其根。而反使滋長於庭除之間。厝火當徙其薪。而反使移置於曲堗之上。顧其勢。安得不視若奇貨。萃爲淵藪哉。然而殿下過於仁恕。惟恐或傷。殿下試思之。公義私恩之輕重。姑且勿論。與其貽宗社無窮之患。曷若早絶禍根。以鞏國勢哉。臣之此言。實出於斷斷衷曲。惟殿下勿視以遇災陳戒之例談。而穆然深恩。赫然改圖焉。臣之抗顔鼎席。諒非獲已。披瀝危懇。未蒙體諒之恩。怵迫嚴命。復叨顚沛之地。一世之嗤點。方且自恧。庶績之寅亮。又何暇論。而尸居中書。無所猷爲。仰累聖朝礪廉之治。俯添一身僨事之罪。日夕悚息。若無所容。仁天之警告。適在是際。策免故事。雖似虛文。觀變玩占。殆若爲臣而發。當此國家之多事。又引私義之難强。非不知有愧古人盡瘁之誠。而其在應天以實之政。亦不敢淟涊漫漶。重自陷於戲豫之科。玆不得不冒將肝膈之懇。猥瀆崇嚴之聽。伏乞亟賜斥退。改卜賢德。以答天譴。以全微諒。千萬幸甚。取進止。答曰。省箚具悉卿懇。召災之端。不一而足。寔由予一人否德。在卿何有。箚陳諸條。可見匡救之意。當體念。卿須安心勿辭。卽起視事。仍傳于李兢淵曰。此批答。遣史官傳諭于領議政。
정조 8년
司直金尙集疏曰。伏以。臣猥以庸姿。謬應專對。封典之不日遄竣。莫非王靈攸藉。如臣銜命者。只幸往役之爲榮。實無微勞之可記。而及夫反面之日。特命進身於前。慰藉鄭重。賜賚便蕃。臣於逖違之餘。昵襯淸光。親聆恩言。咫尺前席。感惶交切。而至若加階之命。藉曰常典之所在。有非微分之敢安。噫。臣之受聖上恩。欲報何極。內外之揚歷踰涯。終始之眷顧不替。中心感鏤。寤寐如結。矧今邦慶無前。震邸初開。叨此使命。受此恩資。此固人臣之至願大幸。歷數從古。凡有幾人。華誥在手。榮光遍體。聖念雖出於飾慶。私心實愧於罔功。玆敢冒入文字。仰瀆崇嚴。伏乞聖慈。亟命收還。以重恩典。不勝幸甚。答曰。省疏具悉。卿其勿辭行公。
정조 8년
京畿監司金思穆疏曰。伏以。天休滋至。景貺潛周。邦本永鞏於定位。聖孝益光於揚美。縟儀次第順成。群情蹈舞惟均。臣於是時。猥忝邇列。獲覩盛禮。私心欣抃。有倍他人。仍伏念。臣以渺末之賤。偏蒙陶甄之化。前後踐歷。已踰涯分。而向來寵擢。尤出特恩。聖念偏軫於先故。官銜不離於華顯。臣感結心腑。圖報無地。有除輒膺。不敢例讓。以自效於筋力奔走之地矣。不意今者。忽伏奉畿藩新命。臣驚惶震越。罔知攸措。適値事會。滾急逃遁。不得承命於半夜之間。受符於倉卒之際。退自循省。冞切恧蹙。噫。方岳之職。孰非重任。而王畿之內。最號難理。上奉陵園之重。傍兼保障之責。力役之繁。管轄之要。不比諸道。而況當荐饑之餘。瘡痍未蘇。客使之行。供億無藝。此時此任。政須資望俱備。績庸素著者。而今乃付之如臣年少歷淺者。將何以彈壓列郡。剸理重務乎。反復思惟。無望承當。貪戀遲徊。益增罪戾。玆敢披瀝肝膈之懇。冒瀆崇嚴之聽。伏乞聖慈。念重寄之不容輕授。察臣言之非出飾讓。亟命鐫改臣藩任。以重公器。以安賤分。不勝萬幸。答曰。省疏具悉。卿其勿辭行公。
정조 8년
校理李錫夏箚曰。伏以。臣得伏見夜下備忘記。以震電之連發。有減膳求言之敎。月屆陽動。無慅其發聲。而惟殿下警惕焉。乍起而止。似不至爲災。而惟殿下恐懼焉。至因一二可據之例。而誕敷十行求助之音。德至盛也。意至勤也。如臣愚騃。獲忝三司。曾不能出一言論一事。少效裨補之道。而乃於求助之後。思所以仰塞明旨者。實不勝惶愧之至。而當此樂聞之日。徒循含默之習。則尤有罪焉。臣請不揆僭猥。而略陳之。噫。君德成就。責之經筵。仰惟聖學高明。無資乎討論。臣輩魯莽。不足以裨益。而其設官則重矣。責任則大矣。挽近以來。法講之停。殆至閱序。賜對之輟。亦已累月。本館之啓每煩以闕直。經筵之銜。自歸於冗官。此固如臣無似。苟然竊位之致。而若以經之乏人。停廢講筵之古規。則抑恐聖上典學之念。不能無一毫間斷而然耳。噫。有國興替。專係言路。而歷觀𨓏牒。聖明在上。而群下之不言。未有甚於近日。爲近日言責者。每當求言之日。必先前瞻後顧。咨且囁嚅。擇其沒模無關涉之閑漫說話。聊以爲塞責之擧。則殿下亦知其言之無足輕重。而不過假之辭色。姑示虛受之意。畢竟歸宿。無補於實用。而只爲文具而止。蓋此言路。非可以驅使而致之者。非可以勉勵而爲之者。必也上有以孚信。然後下有以感應。凡今言路之不闢。豈無其故乎。試以目下事言之。合辭之啓。卽是輿人之所同情。而乍允而旋寢。凶逆之招。尤見元惡之不容誅。而因循而稽計。討逆一事。是何等大義理。而猶不免苟且彌縫之歸。則殿下所以待群下者。未可謂有孚信之實矣。下之所以事殿下者。安保其有感應之效耶。今日之所可憂悶者。不在於忠讜之莫聞。而抑在於誠信之未孚也。噫。生民苦樂。專在於財用之足否。而財竭民窮。莫今時若。雖幸荐歉之餘。今歲登稔。而一人之耕。百畝之穫。較之常年。羸者無幾。而公逋私債。太半未了。穀賤傷農。尤無遺利。則豐歲憂民之政。不可少緩於歉歲矣。聖人以節用愛民爲訓。誠以不節用則無以爲愛民之實也。爲今之道。惟當隨處節省。務從儉約。以爲裕民之道。而其奈民風漸淆。侈習轉熾。生財有限。用財無節。尾閭攸泄。公私盡罄。則財竭之憂。亦不以年豐而少弛也。言念民産。寧不可憫。雖然卑宮之化。可祛紋綉之屋。澣衣之治。可革匹帛之風。其所移易之幾。顧不在於我殿下一念克儉。躬先導率也耶。噫。官不必備。惟以其人。而古則爲官擇人。今則爲人擇官。文學政事。責之一人。淸顯權要。陞以漸次。豈其人才之出。莫盛於今時而然也。我朝取人。專尙地閥。而末流之弊。乃至於此。夫以草野遐賤之蹤。亦豈無經國潤猷之才。而殿下臨御以後。尙無一箇文學經綸之士。起自荒陬。煥黼黻之猷。贊廊廟之謨者。大是昭代之欠典。古聖王立賢無方之義。量能授官之美。豈非今日之所當急者哉。至於疏滯之政。亦非不爲需才之階。而自上之提飭稍久。該曹之擧行輒弛。聲華之足擬淸選。而潦倒末班者有之。才具之宜畀牧守。而老死牗下者有之。身名之沈屈。已極可惜。銓衡之注擬。郍免其責。除非大段飭勵。別般更張。則官方之太狹。人才之不登。抑恐愈往而愈甚矣。凡此數事。皆不過膚淺之談。而知如此是病。不如此是藥。則古人所謂應天以實四箇字。亦或不外乎是矣。惟聖明垂察焉。取進止。答曰。省箚具悉。數條陳勉。無非藥石。當體念矣。
정조 8년
大司憲蔡弘履。大司諫安聖彬。執義趙榮弼。掌令李思祚姜垣。持平李祉永尹載命。獻納兪岳柱。正言沈鏗愼師稷箚曰。伏以。上天仁愛之警。無小無大。其爲恐懼修省之方則一也。而連夜以光以響之告。雖異收藏之節。我殿下寅畏夕惕之念則罔或少弛。今乃以扶陽之義。十行絲綸。諄複懇摯。上自衮躬。下至時政。俾各盡言無諱。臣等雖甚愚迷。其於君德之闕遺。庶務之得失。豈無一二事可以對揚者。而目下義理。莫重於懲討。噫嘻。痛矣。丙丁後亂逆之本。一則鄭妻。二則鄭妻。而八年于玆。天討尙稽。咫尺畿郊。喙息自如。刑法之乖戾。孰大於此。以殿下屈於私恩。當斷不斷之故。禍胎潛滋。以致今日揆賊之變。救貧議婚。煽動糾結之狀。果有外人交通之跡。渠以戴頭之鬼。交通外人。將欲何爲。究厥心腸。尤極妖慝。一日二日。防守漸疎。凶圖陰計。任其潛長。則又不知何樣禍機。出於何時。到此地頭。姑息如前。則宗社之憂。無時可已。而世道之懷亂。容有極乎。且以龜賊事言之。萬古貫盈之罪。與鄭妻一而二。二而一也。萬戮猶輕而善地移置。三尺至嚴而王法屢屈。從玆以往。將不知幾箇凶徒。窺覦接踵而起。思之及此。寧不懍然。嗚呼。殿下之刑政。一失於鄭妻。再失於龜柱。夫刑政。國之大者。治逆又是刑政之大者。一失再失。轉至莫可收拾之境。則惟彼仁愛之天。安得無丁寧戒告之異也。噫。見今最急之務。豈有過於懲討一事。而如彼兩賊。偃息自在。則臣等之隱憂深痛。惟在於此。至於政令事爲之隨處規勉。猶屬節目間事耳。今若捨此而論他。則顧何益於答天譴。而弭天災乎。伏願殿下。穆然深思。廓揮乾斷。以爲扶陽之一道焉。取進止。答曰。省箚具悉。懲討一事。便成陳談。卿等何不指陳闕遺。所陳扶陽二字。實爲目下急務。當留意矣。
정조 8년
大司憲蔡弘履。大司諫安聖彬。執義趙榮弼。掌令李思祚姜垣。持平李祉永。獻納兪岳柱。校理李錫夏。正言愼師稷沈鏗啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。請故領議政金陽澤。追施削奪之典。答三司合啓曰。不允。
정조 8년
大司憲蔡弘履。大司諫安聖彬。執義趙榮弼。掌令李思祚姜垣。持平李祉永尹載命。獻納兪岳柱。正言愼師稷沈鏗啓曰。請彦衡養遂。會遂竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。請亟令王府。夏賊之親屬奴傔。嚴加鞫問。妻孥之應坐者。竝依适雲例。夬施邦刑。答兩司合啓曰。不允。
정조 8년
持平尹載命啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。答曰。不允。
정조 8년
正言愼師稷啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得亟命王府。設鞫得情。快正王法。請大靜縣定配罪人聖中。亟令王府。設鞫嚴問。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請甲山府竄配罪人樂彬。亟令王府。設鞫嚴問。施以當律。請還寢煥程發配之命。仍令王府。竝囚煥程煥九。嚴訊取服。各施當律。答曰。不允。
정조 8년
甲辰十一月初二日辰時。上御重熙堂。右承旨入侍時。行右承旨李在學。記事官朴能源。記注官金健修。記事官李崑秀。以次進伏訖。上曰。濟州人幾名待令乎。注書出去。知入。可也。賤臣承命出問。以十一人待令之意。回奏。上曰。遠人以東宮柚子進上上來。此冊禮後初有之事。予甚嘉之。特給衣資及米。戶曹考例擧行。可也。又下敎曰。兼春秋出去。問其年事豐凶。弊瘼有無以奏。可也。健修承命出問。回奏曰。年事則僅爲免凶。所告弊瘼。皆是濫雜之事矣。上命退。諸臣以次退出。
정조 8년
甲辰十一月初二日申時。上御誠正閣。右副承旨入侍時。右副承旨洪仁浩。假注書李敬五。記事官李崑秀尹行任。以次進伏訖。上命書傳敎曰。館直不備。莫如近日。夏秋以來。絶無備員入直之時。間有無故之人。輒稱情勢。每事違牌。雖以今日入直玉堂言之。單番在直。不知爲幾日。寧有如許事體。在外及未肅拜玉堂許遞。政官牌招開政。以在京無故人差出。又命書傳敎曰。春坊下番番次苟簡。兼司書趙濟魯聞有親病。許遞。今日政。以在京無故人差出。待下批牌招入直。又命書傳敎曰。三明日次對。明日來會。仍命退。承史以次退出。
정조 8년
甲辰十一月初二日酉時。上御重熙堂。坐直承旨入侍時。左副承旨李祖承。假注書李敬五。記事官李崑秀尹行任。以次進伏訖。上命書左右相箚批。又命書傳敎曰。大臣置處。今日政爲之。又命書傳敎曰。今聞承宣言。玉堂多窠。排望苟艱云。侍從堂上堂下罷削人。竝敍用。仍命退。承史以次退出。
정조 8년
傳于洪仁浩曰。大臣備局堂上引見。
정조 8년
傳于洪仁浩曰。懸病備局堂上牌招。
정조 8년
傳于洪仁浩曰。戶房承旨入侍。
정조 8년
李在學啓曰。卽者義禁府都事。以原任大臣意來言。今日推鞫爲之事。命下。故方來會本府。而若有時任大臣。則原任例不得獨爲擧行云。何以爲之。敢稟。傳曰。時任大臣皆以前任工判譴罷事。引義陳箚云。在前如此之時。原任按獄。其例非今斯今。時任大臣。若於鞫坐未罷前承批。則自可進參。政院何不據例往復乎。此意招致都事。卽爲傳諭。
정조 8년
洪仁浩啓曰。事變假注書金商雨。身病猝重。勢難察任。今姑改差。何如。傳曰。允。
정조 8년
有政。吏批。判書金鍾秀受由在外。參判宋載經在外未肅拜。參議黃昇源進。承旨李祖承進。啓曰。判書金鍾秀受由在外。參判宋載經在外未肅拜。小臣獨政未安。何以爲之。敢稟。傳曰。只出緊任。以金履厚爲執義。李得臣爲禮曹參判。金載瓚爲刑曹參議。金頤柱申大升爲司饔副提調。刑曹正郞金絅采。工曹正郞尹星基相換。刑曹正郞李普衍。司僕主簿李天穆相換。刑曹佐郞李寬鼎。司僕主簿金思䄷相換。折衝金泰壽劉宗大趙命尹崔雲昌全得麟孫昌國李謙培張弼煒。以上今加嘉善。都城主脈補土時效勞之功。加資事。承傳。
정조 8년
兵批。判書李在簡進。參判金文淳都監進。參議沈基泰入直。參知權病。承旨洪仁浩進。啓曰。古郡山僉使。今當差出。而擬望之人乏少。同道未準朔守令。竝擬。何如。傳曰。允。以李亨默爲古群山僉使。閔心爀爲南兵虞候。徐英輔爲訓鍊僉正。權正遇爲訓鍊判官。李厚坤爲波知僉使。副護軍單李身晦。副司直單林濟遠曺遠振沈命德尹㬦。副司果單孟至大。
정조 8년
司諫前望單子入之。趙榮弼落點。
정조 8년
以洪忠監司啓本。忠州林亨業旌閭。令該曹稟處事。傳于李兢淵曰。忠義孝行。可謂有是兄有是弟。況貞翼公李浣日記。故判書閔鎭厚文字。足爲可信之文跡。道啓又如此。依狀請特爲旌閭。㺚川書院。年前特命三營門顧助物力。使卽修補。槪所以表奬節義。其家今適有旌褒之事。烏可無示意之擧。旌閭日。忠愍公家致祭事。分付。使星往來。徒煩廚傳之弊。附近邑文侍從守令爲獻官。待香祝下去設行事。回諭。
정조 8년
徐有防。以禮曹言啓曰。景慕宮冬亨大祭吉日。令日官更爲推擇。則今十一月初八日爲吉云。以此日原月令中。付標以入之意。敢啓。傳曰。知道。
정조 8년
徐有防。以禮曹言啓曰。今十一月初一日所下傳敎中。自今日有減膳三日之命矣。三日之限。止於今日。自明日依例復舊封進之意。分付。何如。傳曰。允。
정조 8년
李兢淵。以漢城府言啓曰。本府以詞訟劇地。諸郞廳備員之時。尙有苟艱之端。而庶尹成雲柱。以迎接都監郞廳。除本司仕。新除授主簿宋厚淵今方在外。來期尙遠。各掌凡事。多有曠廢。實爲可悶。竝以閑司相換之意。分付該曹。何如。傳曰。允。
정조 8년
洪仁浩。以訓鍊都監言啓曰。京城不遠之地。聞有惡虎。故牙兵七名出送矣。追其虎跡。至峨嵯山下。逢着一虎。而牙兵洪川陞戶吳春山。從先砲放。爲怒虎所傷。牙兵梁復孝趙道敏。仍卽繼放捉得。而先殺砲手之爲虎囕傷。極爲慘然。埋葬之需。優數題給。再殺砲手梁復孝。三殺砲手趙道敏。依定式施賞。所捉中虎一頭封進之意。敢啓。傳曰。知道。囕傷砲手恤典。各別顧助。再殺三殺砲手之挺身連放。極爲可嘉。加數施賞。虎皮自本營區處。可也。
정조 8년
洪仁浩。以訓鍊都監言啓曰。囕傷砲手恤典。自賑廳擧行。先殺原賞三升一疋木綿二疋布子一疋。出給其家屬。軍兵斂葬之需。例是布子一疋。而此與病故有異。錢文十兩。特爲加給。再殺砲手三升一疋。木綿二疋。三殺砲手木綿一疋布子一疋。依定式施賞外。再殺砲手木綿一疋布子二疋。三殺砲手木綿一疋布子一疋。依傳敎加數施賞之意。敢啓。傳曰。知道。
정조 8년
洪仁浩。以摠戎廳言啓曰。都城主脈補土時效勞人職姓名。依下敎別單書入之意。敢啓。傳曰。知道。
정조 8년
兼春秋車亨衢啓曰。臣敬奉聖諭。馳往傳諭于南部薰陶坊苧廛洞契議政府領議政徐命善所住處。則以爲。臣朝者筵退之後。略構短箚。整寫以待。而原擧條未下之前。遽先呈徹。亦涉未安。歸伏私次。惶蹙俟勘而已。卽者史官臨宣聖諭。以原任之獨賢。至有苟簡之敎。臣雖愚迷。豈不知訊囚體重。參坐義急。而同罪倖逭。晏然赴公。有關廉隅。決難放倒。飭敎之下。末由祗承。伏地震懍。不知所達云矣。敢啓。傳曰。知道。擧條尙不入啓。當該承旨。推考。
정조 8년
兼春秋車亨衢啓曰。臣敬奉聖諭。馳往傳諭于南部會賢坊部越邊契議政府左議政洪樂性所住處。則以爲。臣朝筵請譴。未蒙兪音。伏切惶恧之忱。退卽構箚。竊擬申請同勘。而第擧條未下。現告未捧之前。徑先煩瀆。尤涉未安。方此蹙伏以。待。卽者史官臨宣聖敎。罪著不敏。益增悚惶。臣雖愚昧。粗知鞫體至重。訊囚方急。而同罪倖逭。冒沒赴公。揆以廉防。實非臣分之所敢安。飭敎之下。無路趨承。伏地震越。罔知攸達云矣。敢啓。傳曰。知道。擧條尙不入啓。當該承旨。推考。
정조 8년
領府事金尙喆。領敦寧鄭存謙。判府事李福源箚曰。伏以。臣等伏聞推鞫有命。謹卽來會金吾。而領左相引義不進。推鞫事體。至爲嚴重。時原任大臣雖齊會。委官則必也時任爲之。有時任而原任行委官之事。古無是例。臣等義不敢越例冒當。飭敎之下。末由擧行。惶恐之極。短箚聯籲。伏乞聖明。亟命時任大臣出仕開坐。以存鞫體焉。取進上。答曰。省箚具悉卿等之懇。原任之主鞫事爲委官。其例斑斑。難以歷擧。雖以今所考出之近例言之。丙子年親鞫時。故相兪拓基。以原任主鞫事。推鞫時。故相李宗城亦以原任爲委官。卿等之必欲推讓。致使鞫事。究竟漸遲。何也。況李判府事。又是丙子鞫座時問郞。伊時事想有領略者。又何固執至此。時任大臣。待箚到卽領勉出。勸令追赴。卿等先爲開座。無使鞫事。曠日淹滯。仍傳曰。此批答。卽令入侍史官。傳諭于諸原任大臣處。